વિક્રમ સંવતની કાલગણના પ્રમાણે કારતક સુદ પાંચમનો દિવસ સર્વાંગ શુભનો નિર્દેશ કરે છે. કોઈપણ સારા કાર્ય માટે વણલખ્યા મુહૂર્ત તરીકે તેને લાભ પંચમી કે સૌભાગ્ય પંચમી તરીકે ઉલ્લેખવામાં આવે છે. સામાન્ય રીતે એવી માન્યતા પ્રવર્તે છે કે જ્યાં સરસ્વતી(જ્ઞાન) હોય ત્યાં લક્ષ્મી(વૈભવ) ન હોય. પરંતુ લાભપાંચમના દિવસે શ્રી અને સરસ્વતીનો અનુપમ સંયોગ રચાય છે. તેથી આ દિવસને શ્રી પંચમી અથવા જ્ઞાન પંચમી તરીકે ઓળખવામાં આવે છે.